Зыщагъэгъупщэхэм хуэдэкъым
Си ныбжьыр илъэс 82-рэ мэхъури, «Адыгэ псалъэ» газетыр зэпымыууэ къысIэрохьэ икIи сфIэфI дыдэу соджэ. Дызэрыт зэман гугъум цIыхухэм я IуэхущIафэхэм, я псэукIэм, я гукъеуэхэм, республикэм къыщыхъу-къыщыщIэхэм, дунейм щыхъыбархэм теухуауэ газет напэкIуэцIхэм къытехуэ тхыгъэхэм мыхьэнэшхуэ яIэу къызолъытэ. Ахэр гъэщIэгъуэнщ икIи удэзыхьэхщ. ФIыуэ слъагъу газетыр къэзгъэсэбэпу си гукъеуэхэмкIэ сывдэгуэшэну сыхуейт.
Республикэм и щэнхабзэмрэ гъуазджэмрэ я лъабжьэр зыгъэтIылъахэм, а унэтIыныгъэхэм хэлъхьэныгъэфI хуэзыщIахэм ящыщ, артист икIи пшынауэ Iэзэ, япэ дыдэу «ЩIыхьым и дамыгъэ» орденыр, «КъБР-м щIыхь зиIэ и артист» цIэ лъапIэр зыхуагъэфэща Къэжэр Индрисрэ си адэмрэ зэкъуэш бынхэщ. ЩоджэнцIыкIу Алийрэ Индрисрэ Хэку зауэшхуэм щыгъуэ гъэр ящIри, Бобруйск щыIэ нэмыцэIуэм ирадзащ. Абыхэм мызэ-мытIэу къыхуагъэлъэгъуат нэмыцэхэм я лъэныкъуэ защIу яхуэлэжьэну арэзы хъумэ, офицер дамыгъэ, лэжьапIэфI къратыну. Ауэ тIури арэзы техъуакъым я Хэкум епцIыжыну. Апхуэдэуи а Iуэм щыкIуэдащ.
Шэч хэмылъу, ЩоджэнцIыкIу Алий хуэфащэщ цIыхубэм ящымыгъупщэну. Къэбгъэлъагъуэмэ, дыщэ сын хуэбгъэув хъунут, и лъэпкъымрэ и Хэкумрэ гу къабзэрэ псэ хьэлэлкIэ зэрахуэлэжьам, уеблэмэ, абыхэм папщIэ и псэр зэритам папщIэ. ЩоджэнцIыкIум и тхыгъэхэр курыт еджапIэхэм я программэм хыхьэу щIэблэм ядж. ТхакIуэ гъуэзэджэм и цIэр зэрехьэ Налшык къалэм и уэ-рам нэхъ ин икIи нэхъ дахэхэм ящыщ зым. А уэрам дыдэм тхакIуэм щыхуагъэуващ жэзым къыхэщIыкIа сын дэгъуэ. Абдежым гъэ къэс къыщызэрагъэпэщ гуфIэгъуэ, щыгъуэ пэкIухэм цIыхубэм ягу къыщагъэкIыж ЩоджэнцIыкIу Алий и гъащIэмрэ и гуащIэмрэ, ар гуузу дунейм зэрехыжар. КъищынэмыщIауэ, къалэм дэтщ ЩоджэнцIыкIу Алий и цIэр зезыхьэ Лъэпкъ театррэ музейрэ.
Ахэр псори Iуэху дахэщ икIи за-хуэщ. Алийрэ Индрисрэ зэныбжьэгъуу щытащ, пщIэрэ нэмысрэ я зэхуаку дэлъу зэдэлэжьащ икIи Хэку зауэшхуэм зэдыхэтащ, нэхъ ищхьэIуэкIэ къызэрыхэзгъэщащи, зэгъусэуи кIуэдыжащ. Къэжэрхэ я унагъуэ 80 хуэдиз Алътуд къуажэм дыдэсщи, ди жагъуэ мэхъу Индрис и цIэр цIыхубэм зэращыгъупщэ- жыр. Нэхъапэм ар къэзымыцIыхурэ фIыуэ къэзымылъагъурэ республикэм и зы адыгэ къуажи щыIэтэкъым.
КъБР-м и цIыхубэ тхакIуэ, щIэныгъэлI, IуэрыIуатэдж цIэрыIуэ Нало Заур ар мыпхуэдэу игу къигъэкIыжырт: «Къэжэр Индрис артистышхуэт, пшынауэ Iэзэт, ди рес- публикэм и зы къуажи щыIэу къы- щIэкIынкъым ар зрамыгъэблэгъа, тешанкIэкIэ здамыша хьэгъуэлIыгъуэрэ нысашэрэ. Индрис гуфIэгъуэхэр игъэдахэрт, гукъинэжу иригъэкIуэкIырт. Нэхъыщхьэращи, щIыхьышхуэрэ пщIэрэ къыхуащIу щытащ».
Къэжэр Индрис артистыфI, уэрэдус, пшынауэ Iэзэ къудейтэкъым, ар икIи дэрбзэр IэкIуэлъакIуэт. Къэзышэну щIалэхэмрэ яшэну хъыджэбзхэмрэ фэилъхьэгъуэ дахэхэр, фащэ екIухэр яхуидырт. Уеблэмэ, жаIэрт: Индрис фащэ зыхуид щIалэм нэхъ зызыгъэпагэ хъыджэбзри къыдэкIуэну. Апхуэдэ дыдэуи жаIэрт фащэ дахэ зыхуида хъыджэбзым зыхуей щIалэр и IэмыщIэ илъу.
Къэжэр лъэпкъым ди жагъуэ мэхъу зэгуэр цIэрыIуэу щыта артистышхуэм, гуузу тфIэкIуэдам и цIэр цIыхубэм зэраIэщIэхужыр, Налшык къалэм, Прохладнэ районым е Алътуд къуажэм нобэр къыздэсым зы фэеплъ зэрыщыхуамыгъэувар, абы и цIэкIэ зы уэрам зэрыщымыIэр, и фэ-еплъ музей къызэрызэрамыгъэпэщыр.
Лъэпкъыр зыIэтахэмрэ Хэкур псэемыблэжу зыхъумахэмрэ зыщыдгъэгъупщэ хъунукъым. Апхуэдэу щыта Къэжэр Индрис хуэдэхэм пщIэ егъэгъуэтыжыпхъэу къыдолъытэ.
Къэжэр ЛатIиф.
Алътуд къуажэ
